C 47/94
DA
Den Europæiske Unions Tidende
7.2.2023
Onsdag den 6. juli 2022
23. opfordrer myndighederne til at optrappe samarbejdet og dataudvekslingen om forsvundne personer og til at sikre oprejsning og garantier for, at det ikke gentager sig, for familierne til civile ofre samt flygtninges og internt fordrevnes sikre og bæredygtige tilbagevenden, fuld respekt for deres rettigheder og tilbagelevering af deres ejendom eller erstatning for ejendom, der ikke kan leveres tilbage, på både nationalt og regionalt niveau; 24. bifalder den indsats, der gøres af lokale og internationale organisationer, herunder Den Internationale Kommission for Savnede Personer, for at finde frem til over 30 000 personer, der forsvandt under konflikterne i 1990'erne på det tidligere Jugoslaviens område og over 8 000 ofre for folkedrabet i Srebrenica; minder om, at 7 200 mennesker stadig er savnet; 25. glæder sig over og støtter ændringerne af Bosnien-Hercegovinas straffelov, som blev indført af Den Høje Repræsentant, der forbyder forherligelse af krigsforbrydere og benægtelse af folkedrab, forbrydelser mod menneskeheden og krigsforbrydelser, efter lokale aktører ikke formåede at vedtage et forslag; beklager og forkaster ethvert forsøg på ikke at gennemføre denne afgørelse; fordømmer på det kraftigste alle former for historisk revisionisme, benægtelse eller nedtoning eller forherligelse af krigsforbrydelser, herunder manglende overholdelse af afgørelser truffet af internationale og nationale domstole; opfordrer til hastig gennemførelse af ændringerne og til effektiv efterforskning og retsforfølgelse i tilfælde af benægtelse af folkedrab; 26. gentager, at det strider imod europæiske værdier og aspirationer at benægte folkedrab, fejre krigsforbrydelser og hylde krigsforbrydere og true den regionale stabilitet og forsoning; fordømmer på denne baggrund på det kraftigste de opblussende begivenheder i anledning af den såkaldte »RS-dag« den 9. januar 2022, som er i strid med Bosnien-Hercegovinas forfatning; fordømmer desuden ødelæggelsen af Partisan Memorial Cemetery i Mostar og opfordrer myndighederne til at efterforske den grundigt og retsforfølge gerningsmændene;
Reformproces 27. opfordrer indtrængende Bosnien-Hercegovinas politiske aktører til at gøre fremskridt med de retlige, valgmæssige, administrative og økonomiske reformer, der er nødvendige for at bringe landet tættere på EU, og at inkludere civilsamfundet i processen; fordømmer alle forsøg på at standse disse reformer og dermed hæmme Bosnien-Hercegovinas overholdelse af EU's tiltrædelseskriterier og bringe adgangen til EU-finansiering under IPA III i fare, idet den skal være baseret på strenge betingelser og afhænger af, at forskellige myndigheder samarbejder; 28. understreger, at IPA III-finansieringen skal gradueres eller endda suspenderes i tilfælde af en betydelig tilbagegang eller vedvarende mangel på fremskridt inden for retsstatsprincippet og grundlæggende rettigheder, herunder bekæmpelse af korruption og organiseret kriminalitet samt mediefrihed, og opfordrer Kommissionen til at udarbejde retningslinjer for dens anvendelse, jf. anbefalingerne i Den Europæiske Revisionsrets særberetning nr.
01/2022; opfordrer i denne forbindelse EU og landene på Vestbalkan til at etablere en ramme for et effektivt samarbejde med Den Europæiske Anklagemyndighed; 29. glæder sig over den nylige suspension af korridor Vc-projekter i RS-enheden til en værdi af 600 mio.
EUR og minder om, at disse midler først vil blive tildelt, efter at RS-repræsentanterne fuldt ud vender tilbage til statslige institutioner; opfordrer til en grundig genovervejelse og kontrol af alle EU-finansierede projekter og al EU-finansieret bistand, der finder anvendelse på og inden for RS-enheden, herunder makrofinansiel bistand, med henblik på at fastfryse direkte og indirekte finansiering til gavn for dens myndigheder; bemærker, at den tyske regering har besluttet at suspendere fire infrastrukturprojekter i RS-enheden til en værdi af 105 mio.
EUR; 30.
beklager inderligt skaden og de mistede liv som følge af et kraftigt jordskælv i nærheden af Stolac den 22. april 2022;
31. minder om betydningen af at respektere det demokratiske princip om almindelige valg; understreger betydningen af at afholde retfærdige, åbne, gennemsigtige og inklusive valg i 2022 som planlagt, og opfordrer indtrængende alle politiske aktører til at afstå fra at opfordre til en blokade af valget og til at give borgerne mulighed for at give udtryk for deres demokratiske valg; opfordrer til rettidig parlamentarisk godkendelse af lovgivning om valgintegritet; minder om og beklager, at valgmidlerne ikke blev sikret til tiden på grund af den fortsat manglende vedtagelse af statsbudgettet; understreger, at afholdelsen af troværdige valg og implementeringen af valgresultater er et centralt kendetegn ved et velfungerende demokrati samt et krav, der stilles til ethvert land med ønsker om et EU-medlemskab; bifalder Den Høje Repræsentants Kontors afgørelse af 7. juni 2022 om at gøre fuldt brug af sit mandat med henblik på at sikre de bosniske borgeres grundlæggende politiske rettigheder til frie og retfærdige valg gennem vedtagelsen af det nødvendige budget, eftersom de lokale myndigheder ikke har formået dette;